Covid-19-statistieke: Positiwiteitskoers op 8%Argieffoto (Foto: Emmanuel Croset/AFP) Suid-Afrika se getal Covid-19-infeksies is steeds besig om af te neem. Nog 3 286 Suid-Afrikaners het egter sedert die Nasionale Instituut vir Oordraagbare Siektes (Nios) se vorige verslag positief getoets vir Covid-19 terwyl nog 164 pasiënte weens die virus gesterf het. Die land se dodetal staan nou op 86 116 met 2 880 349 bevestigde gevalle tot op hede. Die jongste toename in infeksies verteenwoordig ’n positiwiteitskoers van 8%. Die Nios sê die getal nuwe infeksies is laer as die dag tevore (3 648) en laer as die gemiddelde getal nuwe gevalle per dag gedurende die sewe voorafgaande dae (3 731). Daar is tans 65 272 aktiewe gevalle van Covid-19 in Suid-Afrika en tot dusver het 2 728 961 mense van die virus herstel. KwaZulu-Natal is in dié stadium verantwoordelik vir die meerderheid nuwe gevalle (25%) gevolg deur die Oos-Kaap (16%) en die Wes-Kaap (15%). Die Vrystaat het 12% van die nuwe gevalle aangemeld gevolg deur Gauteng (11%). Die Noord-Kaap is tans verantwoordelik vir 8% van nuwe gevalle en die Noordwes op sy beurt vir 7% van nuwe gevalle. Mpumalanga het 5% en Limpopo maar 1% van die nuwe infeksies aangemeld. Altesame 8 841 mense word tans vir Covid-19 in hospitale landwyd behandel nadat nog 101 Covid-19-pasiënte intussen in ’n hospitaal opgeneem is. Nog 51 234 inentings is intussen toegedien. Byna 16 miljoen mense is tot dusver teen die koronavirus ingeënt.